Ministerul Sănătăţii

ORDIN Nr. 1.240

din 9 august 2019

pentru aprobarea Ghidului privind evaluarea şi terapia deficitului de vitamină D la gravidă, nou-născut şi copil şi a Ghidului privind evaluarea statusului vitaminei D la adulţi

Publicat în: Monitorul Oficial Nr. 773 din 24 septembrie 2019

    Văzând Referatul de aprobare nr. S.P. 10.347 din 9 august 2019 al Direcţiei generale de asistenţă medicală şi sănătate publică,

    având în vedere prevederile art. 16 alin. (1) lit. g) din Legea nr. 95/2006 privind reforma în domeniul sănătăţii, cu modificările şi completările ulterioare,

    în temeiul prevederilor art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

    ministrul sănătăţii emite următorul ordin:

    Art. 1 - Se aprobă Ghidul privind evaluarea şi terapia deficitului de vitamină D la gravidă, nou-născut şi copil şi Ghidul privind evaluarea statusului vitaminei D la adulţi, prevăzute în anexele nr. 1 şi 2, care fac parte integrantă din prezentul ordin.

    Art. 2 - Anexele nr. 1 şi 2 se pot accesa pe site-ul Ministerului Sănătăţii, la adresa www.ms.ro, accesând succesiv următoarele rubrici: "Minister", "Legislaţie", "Specialişti", "Ghiduri medicale", "Ghiduri clinice".

    Art. 3 - Direcţiile de specialitate din Ministerul Sănătăţii, direcţiile de sănătate publică şi furnizorii de servicii medicale vor duce la îndeplinire prevederile prezentului ordin.

    Art. 4 - Prezentul ordin se publică în Monitorul Oficial al României, Partea I.

p. Ministrul sănătăţii,

Tiberius-Marius Brădăţan,

secretar de stat

    Anexa Nr. 1

GHID

privind evaluarea şi terapia deficitului de vitamină D la gravidă, nou-născut şi copil

    Vitamina D este un nutrient esenţial care joacă un rol important în homeostazia calciului şi sănătatea osoasă. Deficitul sever al vitaminei D cauzează rahitismul şi/sau hipocalcemia la sugari şi copii şi osteomalacia la adulţi sau adolescenţi după închiderea cartilajelor de creştere.

    Rahitismul reprezintă o afecţiune a cartilajului de creştere caracterizată prin scăderea osificării encondrale la nivelul cartilajului de creştere şi apoptoza condrocitelor, având drept consecinţe: deformarea cartilajelor de creştere, închiderea tardivă a fontanelelor, erupţie dentară întârziată, hipoplazia smalţului dentar, hipertrofia articulaţiilor costocondrale (mătănii costale), evazarea rebordului costal (şanţ Harrison), deformarea diafizelor oaselor lungi, deformarea în cupă a metafizei radiusului ("brăţări rahitice").

    Deficitul sever al vitaminei D poate fi, de asemenea, asociat cu hipocalcemia, care poate provoca tetanie sau convulsii.

    Osteomalacia reprezintă mineralizarea osoasă anormală a osului deja format şi, deşi coexistă în cazul rahitismului, termenul este utilizat de obicei pentru perioada de vârstă în care creşterea osului s-a încheiat.

    Există consecinţe clinice şi ale deficitului uşor (insuficienţei) de vitamina D - nivelurile cronic scăzute de vitamina D fiind asociate cu densitate minerală osoasă scăzută şi modificări ale markerilor ce reflectă calitatea osului, chiar şi în absenţa rahitismului.

    Diagnosticul se pune pe istoric, examen fizic, evaluare biochimică şi examen radiologic.

    Vitamina D (calciferolul) se găseşte sub formă de ergocalciferol (vitamina D2) - sintetizat predominant în plante sub acţiunea luminii ultraviolete (UV) şi colecalciferol (vitamina D3) - sintetizat la nivelul pielii (în stratul profund al epidermei şi în derm).

    Sursele de vitamina D din hrană sunt: peştele gras, uleiul de ficat de peşte (cod), dar în cantităţi mari există riscul intoxicării cu vitamina A, ciupercile, gălbenuşul de ou şi ficatul (conţin în mod natural vitamina D), dar şi produsele îmbogăţite artificial cu vitamina D (cerealele pentru mic dejun, sucul de portocale, laptele formulă etc.).

    Sursa principală de vitamina D este însă pielea, sinteza vitaminei D la nivelul tegumentelor fiind dependentă de o serie de factori geografici (latitudine, anotimp, gradul de însorire şi de poluare) şi personali (timpul petrecut în aer liber, vârstă, compoziţie corporală, gradul de pigmentare a pielii, factori genetici).

    Pentru sinteza adecvată a vitaminei D în lunile de vară, copiii cu pielea închisă la culoare necesită 30 de minute de expunere la soare/săptămână (doar în scutec), fără creme de protecţie solară, sau 2 ore/săptămână îmbrăcaţi, dar cu capul descoperit.

    Vârsta cea mai expusă pentru apariţia rahitismului este 3 - 18 luni, iar factorii de risc sunt reprezentaţi de: alăptare (laptele de mamă conţine doar 20 - 60 UI vitamina D/litru), pielea închisă la culoare, poluarea, gradul redus de însorire, utilizarea cremelor de protecţie solară, terapia cronică cu anticonvulsivante; formulele de lapte conţin 400 UI vitamina D/litru lapte, astfel încât sugarii vor primi din alimentaţie 200 UI/zi (a se vedea "Profilaxia rahitismului carenţial la copil").

    Epidemiologia

    În România un studiu recent relevă o prevalenţă a deficitului de vitamină D [valori ale 25 (OH)D < 25 nmol/l] la 1,92% din grupa 0 - 1 an; 0,66% din grupa 1 - 3 ani; 1,96% din grupa 4 - 8 ani; 4,3% din grupa 8 - 13 ani şi 8,9% din grupa 14 - 18 ani (1). S-a înregistrat nivel toxic de vitamina D [valori > de 100 ng/ml (> 250 nmol/l)] la 11,5% dintre copiii de 0 - 1 an şi 4,98% dintre copiii de 1 - 3 ani ( N-0 - 3 ani = 655 copii) (1).

    Alt studiu românesc relevă prevalenţa deficitului de vitamină D [valori 25 (OH) D < 25 nmol/l] de 1,2% în populaţia 0 - 10 ani şi de 3,2% în populaţia 10 - 20 ani; niveluri potenţial nocive şi toxice ale concentraţiei de 25 (OH) D s-au înregistrat la 3,8% cazuri din prima grupă şi 0,2% cazuri din a 2-a grupă (2).

    Prevalenţa sechelelor de rahitism în populaţia preşcolară şi şcolară românească a fost 1,8% în mediul urban şi 0,7% în mediul rural (3).

    I. Evaluarea statusului vitaminei D

    Concentraţia serică de 25 (OH) D - principalul metabolit măsurabil al vitaminei D - indică statusul vitaminei D. Concentraţia totală de 25 (OH) D reflectă furnizarea de vitamină D din ambele surse cutanate şi orale şi este exprimată în nanograme pe mililitru sau nanomoli per litru (1 ng/ml = 2,5 nmol/l). Nivelurile serice 25 (OH) D nu indică cantitatea de vitamină D stocată în ţesuturile corpului.

    Spre deosebire de 25 (OH) D, 1,25 (OH)2 D circulant nu este, în general, un bun indicator al stării vitaminei D deoarece are un timp de înjumătăţire scurt, de 15 ore, şi concentraţiile serice sunt strict reglate de hormonul paratiroidian şi fosfat (4). Nivelurile de 1,25 (OH)2 D nu scad, de obicei, până când deficitul de vitamină D nu este sever (5, 6).

    La copil pragurile pentru suficienţa, insuficienţa şi deficienţa vitaminei D la copiii sănătoşi se bazează pe asociaţiile între nivelurile de 25 (OH) D şi evidenţa clinică a rahitismului şi a creşterii valorilor fosfatazei alcaline şi a altor markeri ai turnoverului osos.

    Utilizăm următoarele standarde pentru a defini statusul de vitamină D la copiii şi adolescenţii sănătoşi; acestea sunt în concordanţă cu recomandările din 2016 privind Consensul Global (7), care sunt similare cu cele susţinute de Societatea Endocrină Pediatrică 2011 (8) şi se bazează pe concentraţiile serice de 25 (OH) D:

    - niveluri suficiente de vitamină D: 20 până la 100 ng/ml (50 până la 250 nmol/l);

    - insuficienţa vitaminei D: între 12 şi 20 ng/ml (30 până la 50 nmol/l);

    - deficit de vitamină D: < 12 ng/ml (< 30 nmol/l);

    - niveluri toxice de vitamină D - valoare > 100 ng/ml (250 nmol/l).

    În acest moment se recomandă menţinerea nivelurilor de cel puţin 20 ng/ml (50 nmol/l), având în vedere că unele studii au raportat creşteri ale valorilor fosfatazei alcaline şi ale altor markeri ai turnoverului osos şi ale rahitismului clinic atunci când nivelurile de 25 (OH) D sunt în intervalul de la 12 la 20 ng/ml (7)(9 - 14).

    Măsurarea concentraţiilor serice de 25 (OH) vitamina D

    Metodele analitice recente sunt, în general, aplicate de platforme complet automatizate utilizate în laboratoarele de chimie clinică de rutină. Pentru testarea de rutină/clinică a concentraţiei serice de 25 (OH) D se recomandă metode care măsoară atât 25 (OH) D2 cât şi 25 (OH) D3, dând un total al concentraţiei serice de 25 (OH) D. Coeficientul de variaţie intra-assay trebuie să fie mai mic de 5% şi coeficientul de variaţie inter-assay să fie mai mic de 10%. (15)

    II. Recomandările privind dozarea 25 OH vitaminei D

    În cazul persoanelor sănătoase, dozarea de rutină a 25 OHD nu este recomandată (16); în consecinţă, nu există consens privind valoarea 25 OHD care ar trebui atinsă în timpul eventualei terapii profilactice cu vitamină D. Totuşi, dozarea 25 OHD şi terapia cu vitamină D în doze modulate în funcţie de valorile serice ale 25 OHD este indicat a se realiza la anumite grupe populaţionale aflate la risc de deficit.

    II.1. Indicaţii de dozare a 25 OH vitamina D la gravidă - dozarea se va face la sfârşitul trimestrului II de sarcină, preferabil între săptămânile 24 - 28 de sarcină:

    - gravida sub 18 ani;

    - gravida peste 35 de ani;

    - marile multipare (peste 3 sarcini);

    - gravida cu diabet zaharat;

    - gravida obeză (IMC peste 30 kg/mp);

    - gravida cu cel puţin unul din factorii de risc de deficit de vitamină D menţionaţi la "Grupele de risc la care se recomandă măsurarea 25 HO vit. D serice" din anexa nr. 2 la ordin.

    II.2. Indicaţii de dozare a 25 OH vitaminei D la femeia care alăptează

    - cele care au avut deficit sever (sub 12 ng/ml) la evaluarea din timpul sarcinii - dozare în primele 3 zile postpartum;

    - fostele gravide cu indicaţiile de la punctul I care nu au beneficiat de testarea din timpul sarcinii.

    II.3. Indicaţii de dozare 25 OHD la nou-născut

    - prematur sub 32 de săptămâni:

    • G sub 1.000 g cu alimentaţie parenterală totală 2 săptămâni (concomitent cu dozare calcemie, fosfatemie);

    • G la naştere = 1.000 - 1.500 g, la 4 săptămâni de la iniţierea profilaxiei cu vitamină D, câte 800 UI/zi;

    - nou-născut cu risc (tabelul 1).

    II.4. Indicaţii de dozare 25 OH D la copil, adolescent

    Toate categoriile de patologii cuprinse în tabelul 1

	    Tabelul 1 - Grupele de risc de deficit de vitamina D la care este indicată măsurarea concentraţiei serice de 25 (OH) vitamina D la nou-născut, copii

	
	
	

	 
	Nou-născut
	Sugar şi copil

	1. Afecţiuni ale aparatului locomotor
	
	Deformităţi osoase

	
	
	Rahitism

	
	
	Osteomalacie

	
	
	Osteonecroză aseptică

	
	
	Fracturi de fragilitate

	
	
	Osteogenesis imperfectă etc.

	2. IMC modificat

 
	
	Obezitate (IMC peste percentila 97)

	
	
	Malnutriţie severă etc.

	3. Afecţiuni hepatice
	Insuficienţă hepatică
	Insuficienţă hepatică

	
	Colestază
	Colestază

	
	Enterita necrozantă
	Status posttransplant

	
	
	Boala cronică de ficat nonalcoolică (NIHS) etc.

	4. Afecţiuni renale
	Insuficienţa renală
	Boala cronică de rinichi stadiul 3 - 5

	
	
	Status posttransplant

	
	
	Nefrocalcinoză

	
	
	Nefrolitiază etc.

	5. Afecţiuni cu sindrom de malabsorbţie

 
	
	Fibroza chistică

	
	
	Boala celiacă

	
	
	Boală inflamatorie intestinală

	
	
	Boală Crohn

	
	
	Chirurgie bariatrică

	
	
	Sindrom de intestin scurt

	
	
	Enterita postradioterapie etc.

	6. Afecţiuni endocrine
	
	Hipo/Hiperparatiroidism

	
	
	Deficit de hormon de creştere

	
	
	Anorexia nervoasă

	
	
	Distiroidii autoimune

	
	
	Poliendocrinopatii autoimune etc.

	7. Tulburări metabolism fosfocalcic
	
	Hipo/Hipercalcemie

	
	
	Hipofosfatemie

	
	
	Modificări ale valorilor fosfatazei alcaline etc.

	8. Terapii cronice
	Corticoterapia
	Tratament cu anticonvulsivante

	
	Terapia cu antimicotic
	Glucocorticoizi

	
	Metilxantine
	Medicaţie pentru SIDA

	
	Antiretrovirale (oricare cu durata peste două săptămâni)
	Antifungice

Izoniazidă

	
	Terapia anticonvulsivantă
	Rifampicină etc.

	9. Diabet zaharat şi tulburări metabolice
	
	Diabet zaharat etc.

	10. Boli autoimune

 
	
	LES

Artrita reumatoidă

	
	
	AIJ

	
	
	Dermatomiozită

	
	
	Scleroza multiplă etc.

	11. Afecţiuni pulmonare
	Bronhodisplazia pulmonară
	Astm bronşic necontrolat

	
	
	Afecţiuni inflamatorii cronice etc.

	12. Afecţiuni neuro-musculare
	
	Paralizia cerebrală

	
	
	Imobilizarea cronică

	
	
	TSA

	
	
	Scleroza multiplă

	
	
	Crizele paroxistice de etiologie necunoscută

	
	
	Miopatia şi distrofiile musculare etc.

	13. Terapii oncologice
	
	Radioterapia/Chimioterapia etc.

	14. Tulburări nutriţionale
	Alimentaţie parenterală cu durata peste două săptămâni
	Pacienţi cu diete de cruţare de lungă durată pentru gestionarea alergiilor la laptele de vacă

Intoleranţă la lactoză/hipolactazie

Nutriţie totală parenterală

Tulburări de alimentaţie etc.

	15. Altele
	
	Boli cu patogenie imună şi/sau inflamatorie cu evoluţie cronică/recurentă


    Suportul indicaţiilor prevăzute în tabelul 1 este prevăzut în anexa care face parte integrantă din prezentul ghid.

    III. Momentul dozării concentraţiei 25 (OH) vitaminei D serice:

    - depinde de factorul de risc adiacent; respectiv se practică dozarea 25 (OH) vitaminei D serice la momentul identificării factorului de risc, în special dacă nu era făcută profilaxia conform recomandărilor generale;

    - dacă rezultatul iniţial este normal, redozarea nu mai este necesară, cu excepţia cazului în care există noi factori de risc; terapia în acest caz se va face conform recomandărilor de profilaxie (a se vedea protocolul de profilaxie a rahitismului la copii).

    IV. Tratament

    În deficitul sau insuficienţa vitaminei D - terapia de substituţie cu vitamina D este necesară pentru copiii care prezintă valori scăzute ale vitaminei D [25 (OH) D serice < 20 ng/ml (50 nmol/l] sau rahitism. Se pot utiliza fie vitamina D2 (ergocalciferol), fie vitamina D3 (colecalciferol).

    Doze de terapie cu colecalciferol la grupele populaţionale descrise la punctul II

    IV. 1. Tratamentul gravidei ghidat de valorile 25 OH vitaminei D:

    - valoarea 25 OH vitaminei D sub 10 ng/ml: 2.000 UI/zi;

    - valoarea 25 OH vitaminei D între 10 şi 20 ng/ml: 1.500 UI/zi;

    - valoarea 25 OH vitaminei D peste 20 şi sub 30 ng/ml: 1.000 UI/zi;

    - valoarea 25 OH vitaminei D peste 30 ng/ml, doza de profilaxie: 400 UI/800 UI în funcţie de anotimp şi de regimul alimentar.

    IV.2. Tratamentul femeii care alăptează ghidat de valorile 25 OH vitaminei D este similar cu al femeii gravide (pct. IV.1)

    IV.3. Tratamentul nou-născutului ghidat de valorile 25 OH vitaminei D

    Nou-născutul prematur sub 32 de săptămâni, cu greutatea la naştere sub 1.000 g şi cu alimentaţie parenterală totală 2 săptămâni, respectiv nou-născutul la risc de deficit de vitamina D (tabelul 1):

    - valoarea 25 OH vitaminei D < 12 ng/ml: 1.500 UI/zi, cu monitorizare la 3 luni;

    - valoarea 25 OH vitaminei D între 12 şi 20 ng/ml: 1.000 UI cu monitorizare la 3 luni;

    - valoarea 25 OH vitaminei D între 20 şi 30 ng/ml: 800 UI timp de o lună, ulterior se dau doze profilactice.

    IV.4. Tratamentul copilului, adolescentului ghidat de valorile 25 OH vitaminei D

    La copilul şi adolescentul cu rahitism cu manifestări clinice sau având valoarea 25 OHD sub 12 ng/ml dozele de terapie (7, 17) cu vitamina D sunt redate în tabelul 2.

    Tabelul 2 - Dozele terapeutice de vitamina D la copii şi adolescenţi

	Vârsta
	Doza zilnică (UI) timp de 90 zile
	Doză unică (UI)
	Doză zilnică de întreţinere (UI)

	< 3 luni
	2.000 (1.500 la nou-născut)
	Nu se indică.
	400

	3 - 12 luni
	2.000
	50.000
	400

	12 luni - 12 ani
	3.000 - 6.000
	150.000
	600

	> 12 ani
	6.000
	300.000
	600


    La copilul şi adolescentul cu insuficienţă de vitamină D (nivelul 25 OH vitaminei D între 12 şi 20 ng/ml) dozele de terapie sunt 800 - 1.200 UI, indiferent de vârstă, timp de 3 luni.

    Considerente generale de tratament

    În toate cazurile cu valori ale 25 OH vitaminei D sub 20 ng/ml sau cu manifestări clinice de rahitism se recomandă monitorizarea nivelurilor serice de 25 OH vitamină D la interval de 3 luni, cu ajustarea ulterioară a terapiei. Este necesar a se asigura un aport zilnic de calciu de cel puţin 500 mg.

    Toţi copiii şi acei indivizi care primesc mai mult de 2.000 UI/zi de vitamină D ar trebui monitorizaţi pentru nivelurile de calciu seric şi urinar (raport calciu/creatinină urinară) după una sau două luni de terapie pentru a exclude hipercalcemia şi/sau hipercalciuria (a se vedea protocolul pentru profilaxia rahitismului la copil).

    Considerente speciale de tratament

    La copiii care primesc medicaţie cronică cu antiepilepticele menţionate în tabelul 1, precum şi la copiii cu obezitate severă se dozează 25 OH vitamina D la începutul terapiei şi ulterior anual dacă valoarea iniţială a 25 OH vitaminei D a fost > 20 ng/ml; dacă este diagnosticat cu deficit de vitamina D, se iniţiază terapie cu recomandarea de doze standard de tratament şi se monitorizează 25 OH vitamina D la 3 luni; la marii obezi cu deficit de vitamina D, dozele de tratament sunt cele de la limita de sus a range-ului terapeutic.

    Recomandările pentru suplimentarea cu vitamină D la copiii cu insuficienţă renală cronică stadiile 2 - 4 (18) sunt redate în tabelul 3.

    Tabelul 3 - Dozele terapeutice de vitamina D la copiii cu insuficienţă renală cronică stadiile 2 - 4

	25 (OH) vitamina D

(ng/ml)
	Doza de vitamina D2 iniţială
	Doza de întreţinere

	< 5
	8.000 UI/zi pe cale orală sau 50.000 UI/săptămână oral x 4 săptămâni
	4.000 UI/zi pe cale orală sau 50.000 UI de două ori pe lună x 2 luni

	5 - 15
	4.000 UI/zi pe cale orală sau 50.000 UI o dată la două săptămâni oral x 3 luni
	

	16 - 30
	2.000 UI/zi oral sau 50.000 UI la fiecare 4 săptămâni oral x 3 luni
	


    NOTĂ

    Ghidurile preferă vitamina D2 ca supliment/tratament faţă de vitamina D3 din cauza rezultatelor studiilor de siguranţă pe animalele de laborator (18).

    Concentraţiile de 25 OH vitamină D trebuie măsurate la 3 luni de terapie, pentru a evalua necesitatea unui tratament ulterior, şi anual, odată ce concentraţiile sunt adecvate (18).

    Recomandări privind administrarea şi tratamentul cu vitamină D pentru copiii cu fibroză chistică

    Ghidurile de practică clinică în vigoare recomandă ca toţi pacienţii cu fibroză chistică să primească suplimente de vitamina D în funcţie de vârstă: 400 - 500 UI zilnic pentru pacienţii cu vârsta mai mică de un an şi 800 - 1.000 UI zilnic pentru cei de la 1 la 10 ani. Pentru cei în vârstă de 10 ani şi peste, doza zilnică recomandată este de 800 UI până la 2.000 UI/zi.

    Dozele recomandate sunt prezentate în tabelul 4.

    Monitorizarea - statusul de vitamina D trebuie evaluat anual la toţi pacienţii cu fibroză chistică prin măsurarea 25 OH vitaminei D, de preferinţă la sfârşitul iernii şi la 3 luni după schimbarea unei doze de vitamina D (19 - 20).

    Nivelurile dorite sunt de 30 până la 60 ng/ml (75 până la 150 nmol/l). Dacă nivelurile scad sub 30 ng/ml, se va asigura complianţa la dozele recomandate anterior şi suplimentarea cu vitamină D3 (colecalciferol) conform tabelului 4.

	    Tabelul 4 - Abordarea pas cu pas a suplimentării cu vitamina D, conform recomandărilor Fundaţiei pentru Fibroza Chistică (21)

	
	
	
	

	
	Administrarea de rutină*) a vitaminei D3 (UI)
	Pasul 1 - creşterea dozei (UI)
	Pasul 2 - doza maximă (UI)

	0 - 12 luni
	400 - 500
	800 - 1.000
	2.000

	1 - 10 ani
	800 - 1.000
	1.600 - 3.000
	4.000

	11 - 18 ani
	800 - 2.000
	1.600 - 6.000
	10.000

	    *) Administrarea de rutină a vitaminei D3 (colecalciferol) se realizează prin utilizarea multivitaminelor specifice fibrozei chistice.


    Pasul 1: dacă concentraţia 25 OH vitaminei D este mai mică de 30 ng/ml (sau < 75 nmol/l) şi există o bună aderenţă la suplimente, se va creşte administrarea la doza de la pasul 1.

    Pasul 2: dacă concentraţia 25 OH vitaminei D este de 10 până la 20 ng/ml (sau 25 până la 50 nmol/l), cu o bună aderenţă la medicaţie, sau dacă nu se atinge un nivel seric al 25 OH vitaminei D de cel puţin 30 ng/ml după tratamentul cu dozele din pasul 1, se va creşte doza treptat în funcţie de răspuns până la doza maximă indicată.

    Anexă

    la ghid

Dovezi ştiinţifice ale utilităţii cunoaşterii statusului vitaminei D în afecţiunile cuprinse în tabelul 1

    Prevenţia şi tratamentul copiilor şi adolescenţilor cu risc mare de sau cu rahitism sau osteomalacie instalate sunt mai sigure prin ghidarea pe baza concentraţiilor serice ale 25 OH vitaminei D.

    Patologii osoase ca: osteogenesis imperfecta, artrita juvenilă idiopatică, osteoporoza secundară corticoterapiei, tulburărilor inflamatorii, imobilizării şi altor tulburări metabolice osoase necesită corectarea unui eventual deficit de vitamină D înainte de iniţierea tratamentului specific (17).

    Obezitatea - excesul de ţesut adipos conduce la creşterea clearance-ului metabolic al vitaminei D şi al metaboliţilor săi prin absorbţie sporită, la scăderea biodisponibilităţii vitaminei D prin depunere în adipocite şi/sau la crearea unei diluţii volumetrice a vitaminei D datorită unei mase corporale mai mari. Necesarul de vitamină D este mai mare la obezi comparativ cu semenii lor de greutate normală (22 - 24).

    De aceea, la obezii peste percentila 97 dozele de prevenţie/terapie a deficitului de vitamină D ar trebui să fie ghidate pe baza valorilor 25 OH vitaminei D sau, dacă nu este posibil, ei trebuie să primească dublul dozelor de profilaxie din grupa lor de vârstă, atât timp cât păstrează excesul mare ponderal.

    Insuficienţa hepatică - determină scăderea 25 hidroxilării hepatice a vitaminei D; colestaza duce la scăderea absorbţiei vitaminelor liposolubile, ca rezultat al reducerii concentraţiei intestinale a acizilor biliari conjugaţi (25, 26).

    Insuficienţa renală cronică - studiile epidemiologice sugerează că pacienţii cu insuficienţă renală cronică au risc crescut pentru deficit de vitamina D datorită expunerii reduse la soare, scăderii consumului de alimente bogate în vitamina D şi conţinutului mai crescut de melanină al pielii; de asemenea au deficit de 1 alfa hidroxilază (27 - 32); este necesară suplimentarea cu vitamină D, ghidat de valorile concentraţiilor serice de 25 OH vitamină D, în vederea prevenirii sau reducerii gradului de hiperparatiroidism apărut ca parte a osteodistrofiei renale.

    Afecţiuni cu sindroame de malabsorbţie - afecţiunile care diminuează absorbţia de grăsimi sunt asociate cu absorbţia inadecvată a vitaminei D din intestin, deoarece acest proces este dependent de chilomicroni. Prin urmare, rahitismul poate apărea la copiii cu boală celiacă (33), boală inflamatorie intestinală, insuficienţă pancreatică exocrină (ca în fibroza chistică) (19 - 20), rezecţia intestinală sau chirurgia bariatrică etc. Este importantă suplimentarea cu vitamină D, ghidată după concentraţiile 25 OH vitaminei D, întrucât aceşti copii pot fi policarenţaţi.

    Hipoparatiroidism - măsurarea concentraţiei 25 OH vitaminei D este necesară pentru a exclude deficitul de vitamină D drept cauză a hipocalcemiei (31).

    Hiperparatiroidismul primar (normocalcemic) - necesită măsurarea concentraţiei 25 OH vitaminei D în vederea excluderii hiperparatiroidismului secundar unui deficit de vitamină D; cele mai recente ghiduri privind managementul hiperparatiroidismului primar asimptomatic recomandă menţinerea concentraţiilor serice de 25 OHD la niveluri > 20 ng/ml (35).

    Copiii cu nanism hipofizar prin deficit de hormon de creştere (GHD) - 35 - 40% dintre copiii cu GHD au avut concentraţii serice de 25 OH vitamină D la nivel de insuficienţă şi 40 - 44% la nivel de deficit. Documentarea concentraţiilor 25 OH vitaminei D este utilă în depistarea şi corectarea hipovitaminozei D, ceea ce are ca rezultat scăderea dozelor de tratament cu rhGH (36 - 38).

    Medicamente: necesarul de vitamină D este mai mare la copiii care primesc terapie cu:

    - anumite anticonvulsivante (fenitoină, carbamazepină, oxcarbazepină, fenobarbital şi primidone) (39 - 40), precum şi medicamentele antiretrovirale utilizate pentru tratamentul infecţiei HIV - pot precipita deficitul de vitamină D prin creşterea catabolismului de 25 (OH) D şi 1,25 (OH) 2 D (41 - 42);

    - corticoterapie - inhibă absorbţia intestinală dependentă de vitamina D a calciului (43 - 44);

    - ketoconazol şi alţi agenţi antifungici - cresc necesarul de vitamină D pentru că blochează 1-hidroxilarea (45).

    Diabet zaharat (DZ) - s-a dovedit prevalenţa înaltă a deficitului de 25 OH D la pacienţii cu DZ tip 1, ceea ce sugerează implicarea în patogeneza DZ tip 1. Suplimentarea cu vitamină D atât în timpul sarcinii, cât şi în mica copilărie reduce riscul instalării DZ tip 1, iar după debut poate contribui la ameliorarea echilibrului metabolic (46 - 48).

    La ora actuală există dovezi multiple care sugerează rolul important pe care îl are homeostazia alterată a vitaminei D şi calciului în instalarea DZ tip 2. Calciul şi vitamina D au efecte benefice asupra sindromului de insulinorezistenţă, prin stimularea expresiei receptorului insulinic (49 - 50).

    S-a raportat că metabolitul activ al vitaminei D - calcitriolul participă la numeroase procese fiziologice incluzând: creşterea proliferării şi diferenţierii celulelor imune, modularea activităţii limfocitelor, având acţiune puternică imunomodulatoare, stimularea sintezei factorilor neurotrofici (51 - 57).

    Prematuritatea - nivelurile de vitamină D sunt deosebit de scăzute la sugarii prematuri, care au mai puţin timp să acumuleze vitamina D de la mamă prin transfer transplacentar (58). Deficitul de vitamină D al mamei poate provoca deficienţă de vitamină D fetală, iar în cazuri grave, rahitism fetal.

    Anexa Nr. 2

GHID

pentru evaluarea statusului vitaminei D la adulţi

    Introducere

    Vitamina D este o vitamină liposolubilă care este prezentă în mod natural în foarte puţine alimente, adăugată altora şi disponibilă ca supliment alimentar. Este de asemenea produs endogen la nivelul tegumentului sub efectul razelor ultraviolete (UV).

    Sursele de vitamină D din hrană sunt: peştele gras, uleiul de ficat de peşte (cod), dar în cantităţi mari există riscul intoxicării cu vitamina A, ciupercile, gălbenuşul de ou şi ficatul (conţin în mod natural vitamina D), dar şi produsele îmbogăţite artificial cu vitamina D (cerealele pentru mic dejun, sucul de portocale, laptele formulă etc.).

    Sursa principală de vitamina D este însă pielea, sinteza vitaminei D la nivelul tegumentelor fiind dependentă de o serie de factori geografici (latitudine, anotimp, gradul de însorire şi de poluare) şi personali (timpul petrecut în aer liber, vârstă, compoziţie corporală, gradul de pigmentare a pielii, factori genetici).

    În funcţie de sursă, vitamina D (calciferolul) se găseşte sub formă de ergocalciferol (vitamina D2) - sintetizat predominant în plante sub acţiunea luminii UV şi colecalciferol (vitamina D3) - sintetizat la nivelul pielii (în stratul profund al epidermei şi în derm).

    Vitamina D obţinută din expunerea la soare, alimente şi suplimente este ulterior supusă la două reacţii de hidroxilare în organism pentru activare. Prima are loc în ficat şi transformă vitamina D în 25-hidroxivitamina D [25 (OH) D], cunoscută şi sub denumirea de calcidiol. A doua apare în primul rând în rinichi şi formează 1,25-dihidroxivitamina D (Erată G&G: hidroxivitamina D) [1,25 (OH) 2D] activă biologic, cunoscută şi sub denumirea de calcitriol [1].

    Rolul vitaminei D în organism. Vitamina D activă promovează absorbţia calciului din intestin şi menţine concentraţii serice adecvate de calciu şi fosfat pentru a permite mineralizarea normală a osului şi pentru a preveni tetanica hipocalcemică. Este, de asemenea, necesară pentru creşterea şi remodelarea oaselor. În absenţa unor niveluri adecvate de vitamina D apar deformări osoase cu alterarea creşterii şi dezvoltării scheletale la copii (rahitismul carenţial) sau scăderea gradului de mineralizare osoasă cu dureri şi fragilitatea acestora la adulţi (osteomalacie). Prin creşterea reactivă a parathormonului endogen, deficitul de vitamină D duce la hiperparatiroidism secundar cu creşterea resorbţiei osoase care contribuie la osteoporoză.

    În afara efectelor osoase, vitamina D are şi alte roluri în organism, incluzând modularea creşterii celulare, funcţia neuromusculară, modularea imunităţii şi reducerea inflamaţiei (1,3,4). Multe gene care codifică proteinele care reglează proliferarea, diferenţierea şi apoptoza celulelor sunt modulate în parte de vitamina D [1]. Multe celule au receptori ai vitaminei D, iar unele convertesc 25 (OH) D la 1,25 (OH) 2D.

    Evaluarea statusului vitaminei D. Concentraţia serică de 25 (OH) D este cel mai bun indicator al statusului vitaminei D. Aceasta reflectă rezerva de vitamina D ce le include atât pe cea produsă pe cale cutanată, cât şi pe cea obţinută din alimente şi suplimente [1] şi are un timp de înjumătăţire plasmatică de circa 15 zile [5]. 25 (OH) D serică funcţionează ca un marker al rezervei de vitamina D şi, într-o măsură semnificativă serveşte şi ca biomarker al efectului (adică în ceea ce priveşte starea de sănătate sau rezultatele) [1]. Nivelurile serice 25 (OH) D nu indică cantitatea de vitamină D stocată în ţesuturile corpului.

    Spre deosebire de 25 (OH) D, 1,25 (OH) 2D circulant nu este, în general, un bun indicator al stării vitaminei D deoarece are un timp de înjumătăţire scurt de 15 ore şi concentraţiile serice sunt strict reglementate de hormonul paratiroidian şi fosfat [5]. Nivelurile de 1,25 (OH) 2D nu scad, de obicei, până când deficitul de vitamina D nu este sever [2,6].

    Valorile anormale ale 25 (HO) D serice nu sunt unanim recunoscute, dar sunt luate ca referinţă valorile care sunt asociate cu absenţa stimulării resorbţiei osoase sub efectul creşterii PTH.

    Pe baza analizei datelor privind necesarul de vitamina D, un comitet al Institutului de Medicină al SUA a concluzionat că persoanele prezintă risc de deficit de vitamină D la concentraţii serice de 25 (OH) D < 30 nmol/l (< 12 ng/ml). Unele sunt potenţial expuse riscului de inadecvare la niveluri cuprinse între 30 - 50 nmol/l (12 - 20 ng/ml). Practic, toate persoanele au suficientă vitamină D la niveluri ≥ 50 nmol/l (≥ 20 ng/ml) ale concentraţiei de 25 (OH) D; comisia a declarat că 50 nmol/l este nivelul serului 25 (OH) D care acoperă necesităţile a 97,5% din populaţie. Concentraţiile plasmatice > 125 nmol/l (> 50 ng/ml) sunt asociate cu efecte adverse potenţiale.

    Ghidul Societăţii Endocrine din SUA face referire la limita de 30 ng/ml a 25 HO vitaminei D serice peste care niciun subiect nu are semne clinice de osteomalacie.

    Rezumând, nivelul de 20 ng/ml este sugerat de ambele ghiduri ca fiind un nivel peste care majoritatea covârşitoare (99% conform Institutului de Medicină al SUA, respectiv 92% conform Societăţii Endocrine din SUA) are nivel suficient de vitamina D. Nivelul sub 10 ng/ml corespunde unui deficit sever cu probabilitate mare de afectare semnificativă a absorbţiei calciului, dar şi unei asocieri cu mortalitate crescută de orice cauză.

    Consecinţele deficitului de vitamină D

    Osteomalacia reprezintă mineralizarea osoasă anormală a osului deja format şi, deşi coexistă în cazul rahitismului, termenul este utilizat de obicei pentru perioada de vârstă în care creşterea osului s-a încheiat. Diagnosticul se pune pe baza istoricului, examenului fizic, evaluării biochimice, examenului radiologic şi biopsiei osoase cu marcaj cu tetraciclină.

    Deficitul de vitamina D este un sindrom clinic care asociază osteomalacie, osteopenie sau osteoporoză, deficit de forţă musculară, risc crescut de căderi şi fracturi de fragilitate. În plus, deşi legătura cauzală este încă dezbătută, deficitul de vitamina D se poate asocia cu o rată crescută a mortalităţii din orice cauză, cu risc mai mare de boli ca diabet zaharat, neoplazii, boli autoimune.

    Prevalenţa deficitului de vitamină D la adulţi

    Datele disponibile pentru populaţia din România sugerează o prevalenţă între 40 şi 75% la copii, adulţi cu osteoporoză, persoane vârstnice (peste 60 - 70 de ani), cu variaţii mari intersezoniere la subiecţi cu factori de risc sau care asociază alte comorbidităţi.

    Factorii de risc pentru deficitul de vitamină D sunt următorii:

	Expunere inadecvată la soare

 
	Lipsa activităţilor în aer liber

	
	Acoperire extensivă a pielii cu îmbrăcăminte

	
	Folosire extensivă a protecţiei cutanate anti UV

	
	Poluare

	
	Expunere prin geam

	Nivel ambiental scăzut de radiaţii UV
	Latitudine nordică

	
	Anotimpul rece

	
	Fereastra de expunere redusă la mijlocul zilei

	 Aport scăzut de vitamină D

 
	Absenţa suplimentelor cu vitamină D

	
	Absenţa alimentelor fortificate

	
	Intoleranţa la lactoză

	
	Status socioeconomic

	Medicamente care afectează metabolismul vitaminei D
	Anticonvulsivante

	
	Rifampicina

	
	Glucocorticoizi

	
	Medicaţie antiretrovirală

	Factori biologici
	Piele închisă la culoare

	
	Sindroame malabsorbtive

	
	Insuficienţa renală cronică

	
	Obezitate

	
	Sarcină/Alăptare

	
	Hrănire exclusiv la sân

	
	Vârsta înaintată


    Profilaxia deficitului de vitamină D se face prin:

    - expunerea la soare (conţinutul UVB al luminii solare depinde de latitudine şi sezon);

    - suplimentarea cu vitamină D;

    - fortificarea strategică a alimentelor obişnuite;

    - aport normal de calciu.

    Necesitatea profilaxiei deficitului de vitamină D în populaţia românească este dată de:

    - poziţionarea geografică în zona paralelei 45, cu fereastra de expunere la radiaţiile UV restrânsă la câteva ore în mijlocul zilei în sezonul rece, cu variaţii sezoniere documentate ale nivelurilor serice de vitamină D în populaţia generală. Astfel, prevalenţa deficitului de vitamină D creşte de la 40% vara la 70% iarna;

    - nu există program naţional de fortifiere a unor alimente strategice cu vitamină D.

    În conformitate cu ghidurile actuale, se recomandă ca în populaţia adultă suplimentarea cu vitamină D să se facă:

    - la persoanele cu risc crescut individualizat, pe baza unei strategii de evaluare;

    - pe durata anotimpului rece la persoanele sănătoase, cu expunere normală la soare.

    Screeningul pentru depistarea deficitului de vitamină D

    Nu este recomandat screeningul deficitului de vitamină D în populaţia generală, de adulţi asimptomatici, dar majoritatea societăţilor de profil şi ghidurilor naţionale recomandă evaluarea statusului vitaminei D la grupe cu risc crescut.

    În principiu, se propune măsurarea 25 OHD în cazul bolilor în care un nivel-ţintă al concentraţiilor de 25 OHD este asociat cu un nivel suficient de dovezi cu rezultate mai bune şi când această concentraţie-ţintă este dificil de atins fără măsurarea anterioară (sau poate fi depăşită în cazul în care sunt furnizate doze mari).

    Grupele de risc la care se recomandă măsurarea 25 HO a vitaminei D serice sunt următoarele:

	Grupa de risc
	

	Expunere scăzută la UV
	Piele închisă la culoare

	
	Fotosensibilitate

	
	Folosire creme-ecran sau îmbrăcăminte extinsă

	Afecţiuni ale aparatului locomotor
	Fracturi de fragilitate

	
	Osteomalacie

	
	Osteoporoză

	
	Căderi frecvente prin afectarea forţei musculare

	Tulburări metabolism fosfocalcic
	Hipocalcemie/Hipercalcemie

	
	Hipercalciurie

	
	Hipo/Hiperfosfatemie

	
	Fosfaturie

	
	Hipo/Hiperfosfatazie

	Terapiile cronice
	Terapia corticosteroidă cronică

	
	Tratamentul cu ketoconazol

	
	Antiretrovirale

	
	Antiepileptice

	Maldigestia şi malabsorbţia
	Sindroame de malabsorbţie şi maldigestie

	
	Fibroza chistică

	
	Boala inflamatorie cronică intestinală

	
	Intervenţii de chirurgie metabolică

	Afecţiuni hepatice
	Insuficienţa hepatică, colestaza, posttransplant

	Afecţiuni renale
	Insuficienţa renală, status posttransplant, nefrocalcinoză

	Afecţiuni endocrine
	Hipo/Hiperparatiroidism

	
	Hiper/Hipotiroidism

	
	Diabet zaharat

	
	Deficitul de hormon de creştere

	
	Anorexia nervoasă

	
	Poliendocrinopatii autoimune

	Alterarea statusului nutriţional
	Obezitate

	
	Caşexie

	Alergiile
	Astmul

	
	Dermatitele atopice

	Autoimunopatii
	Bolile de colagen

	
	Artrita reumatoidă

	
	Afecţiuni auotimune (Erată G&G: autoimune) ale tegumentelor

	
	Diabet zaharat tip I

	
	Tiroidita Hashimoto

	
	Alte boli autoimune

	Neoplazii
	Neoplazii sanguine

	
	Malignitatea sistemului limfatic şi a altor organe

	
	Tumori şi status postterapie oncologică (chimio/radioterapie)

	Afecţiuni cardiovasculare
	Boala cardiacă ischemică

	
	Hipertensiunea arterială

	Tulburări metabolice
	Diabet zaharat tip II

	
	Sindrom metabolic

	
	Insulinorezistenţa


    Determinarea concentraţiei serice a 25 (OH) D

    Concentraţia serică de 25 (OH) D - forma principală măsurabilă a metabolitului vitaminei D - indică statusul vitaminei D. Concentraţia totală de 25 OH vitamina D reflectă provenienţa vitaminei D din ambele surse: cutanate şi orale.

    Concentraţia serică a 25 (OH) D este exprimată în nanograme pe mililitru sau nanomoli per litru (1 ng/ml = 2,5 nmol/l).

    Metode analitice recente sunt, în general, aplicate de platforme complet automatizate utilizate în laboratoarele clinice de rutină. Pentru testarea de rutină/clinică a 25 (OH) D se recomandă metode care măsoară atât 25 (OH) D2 şi 25 (OH) D3, dând o concentraţie totală serică a 25 (OH) D cu un coeficient de variaţie intra-assey mai mic de 5% şi un coeficient de variaţie inter-assay mai mic de 10%.

    Statusul vitaminei D este exprimat în funcţie de nivelurile serice ale 25 (OH) vitaminei D (1) (factorul de conversie este 1 ng/ml = 2,5 nmol/l):

    - deficienţă = 25 - 50 nmol/l = 10 - 20 ng/ml;

    - deficienţă severă < 25 nmol/l = 10 ng/ml;

    - toxic - niveluri serice de 25 OH vitamină D > 250 nmol/l = 100 ng/ml, cu hipercalcemie, hipercalciurie, valori supresate ale parathormonului.

    Suplimentarea cu vitamină D

    La persoanele adulte, asimptomatice, care nu se încadrează în grupele de risc menţionate mai sus, se recomandă suplimentarea cu 600 - 1000 UI vitamină D în sezonul rece, fără a fi necesară măsurarea nivelurilor serice.

    La categoriile de risc de deficit de vitamina D - la care s-a menţionat efectuarea determinării concentraţiei serice a 25 (OH) D - suplimentarea cu vitamina D trebuie iniţiată şi monitorizată în funcţie de valoarea concentraţiei 25 OHD, astfel încât nivelurile serice să se menţină peste 30 - 50 ng/ml.

    Managementul în funcţie de statusul vitaminei D (2) este următorul:

	Nivelurile serice de 25 OH vitamină D
	Statusul vitaminei D şi management

	< 25 nmol/l (10 ng/ml)
	Deficit sever
	Trebuie prescris tratament (vezi mai jos) şi doze de menţinere ulterior.

	25 - 50 nmol/l (10 - 20 ng/ml)

 

 

 

 

 

 
	Deficit uşor
	1. Oferiţi sfaturi privind expunerea la soare şi dieta.

2. Pentru pacienţii simptomatici sau cu un risc deosebit de mare de a dezvolta manifestări clinice se va prescrie tratament ca şi pentru deficitul sever.

3. Pentru toţi ceilalţi pacienţi se recomandă suplimentare cu vitamina D 600 - 1.000 UI/zi continuă.

Acest lucru trebuie continuat dacă se menţine factorul de risc.

4. Asiguraţi-vă că aportul de calciu din dietă este adecvat.

Retestarea nu este necesară în mod normal dacă persoana este asimptomatică şi este compliantă la terapia cu vitamină D.

	> 50 nmol/l (> 20 ng/ml)
	Suficient
	Reasigurare şi consiliere privind expunerea în condiţii de siguranţă la soare şi suplimentare în sezonul rece 600 - 1.000 UI/zi


    Tratamentul deficitului sever se face cu doze zilnice de vitamină D adaptate în funcţie de nivelul seric, astfel încât să se atingă un nivel minim de 20 ng/ml în aproximativ 3 luni.

    În general, pentru fiecare 100 UI (2,5 mcg) vitamină D administraţi, valorile de 25 (OH) vitamină D cresc cu 1 ng/ml, dar cu o mare variaţie individuală care depinde de mai mulţi factori:

    - concentraţia iniţială de 25 (OH) vitamină D;

    - greutatea pacientului;

    - adaptarea dozei în funcţie de complianţă;

    - tipul de vitamină D administrată (D2 sau D3);

    - funcţia renală;

    - factori genetici;

    - evaluarea incorectă a valorii de 25 (OH) vitaminei D.

    Calea de administrare: studiile au arătat că valorile optime ale 25 OHD serice se obţin mai repede în cazul administrării orale comparativ cu cea intramusculară (i.m.) (1); dozele stoss (depozit) sunt mai frecvent asociate cu risc de hipercalcemie (1); dozele intramusculare se preferă în sindroamele de malabsorbţie.

    Exemplificare practică a suplimentării unui deficit sever de vitamină D până la atingerea concentraţiei-prag de 20 ng/ml: vitamină D 2.000 - 10.000 UI/zi 4 - 6 săptămâni sau 50.000 UI/ săptămână, 8 săptămâni, sau o singură administrare orală/i.m. de minimum 150.000 UI cu asociere de calciu elementar în doze variabile în caz de hipocalcemie.

    Reevaluarea 25 (OH) D în cazul deficitului sever se va face după 3 - 4 luni, apoi monitorizare anuală dacă se menţin factorii de risc.

    După documentarea unui nivel seric de minimum 20 ng/ml se va trece pe doze de menţinere de 600 - 1.000 UI/zi cronic.

